CELEX: 32017D0996
Language: hr
Date: 2017-06-09 00:00:00
Title: Provedbena odluka Komisije (EU) 2017/996 оd 9. lipnja 2017. o osnivanju Europskog laboratorija za hvatanje i skladištenje ugljikova dioksida – Konzorcija europskih istraživačkih infrastruktura (ECCSEL ERIC) (priopćeno pod brojem dokumenta C(2017) 3875)

13.6.2017   
            
            
               HR
            
            
               Službeni list Europske unije
            
            
               L 149/91
            
         PROVEDBENA ODLUKA KOMISIJE (EU) 2017/996
   оd 9. lipnja 2017.
   o osnivanju Europskog laboratorija za hvatanje i skladištenje ugljikova dioksida – Konzorcija europskih istraživačkih infrastruktura (ECCSEL ERIC)
   
      
         (priopćeno pod brojem dokumenta C(2017) 3875)
      
   
   (Vjerodostojni su samo tekstovi na engleskom, francuskom, nizozemskom i talijanskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (1), a posebno njezin članak 6. stavak 1. točku (a),
   budući da:
   
               (1)
            
            
               Francuska, Italija, Nizozemska, Norveška i Ujedinjena Kraljevina zatražile su od Komisije osnivanje Europskog laboratorija za hvatanje i skladištenje ugljikova dioksida – Konzorcija europskih istraživačkih infrastruktura (ECCSEL ERIC). Dogovorili su se da će Norveška biti država članica domaćin ECCSEL ERIC-a.
            
         
               (2)
            
            
               Budući da je Ujedinjena Kraljevina 29. ožujka 2017. obavijestila da namjerava napustiti Uniju, u skladu s člankom 50. Ugovora o Europskoj uniji Ugovori će se prestati primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od obavijesti osim ako Europsko vijeće, u dogovoru s Ujedinjenom Kraljevinom, odluči produljiti to razdoblje. Zbog toga i ne dovodeći u pitanje bilo koje odredbe sporazuma o povlačenju, ova se Provedbena odluka primjenjuje samo do trenutka kad Ujedinjena Kraljevina prestane biti država članica.
            
         
               (3)
            
            
               Uredba (EZ) br. 723/2009 uključena je u Sporazum o Europskom gospodarskom prostoru (EGP) Odlukom Zajedničkog odbora EGP-a br. 72/2015 (2).
            
         
               (4)
            
            
               Komisija je u skladu s člankom 5. stavkom 2. Uredbe (EZ) br. 723/2009 ocijenila zahtjev i zaključila da ispunjava uvjete utvrđene u toj Uredbi.
            
         
               (5)
            
            
               Mjere predviđene ovom Odlukom u skladu su s mišljenjem Odbora osnovanog na temelju članka 20. Uredbe (EZ) br. 723/2009,
            
         DONIJELA JE OVU ODLUKU:
   Članak 1.
   1.   Osniva se Europski laboratorij za hvatanje i skladištenje ugljikova dioksida – Konzorcij europskih istraživačkih infrastruktura pod nazivom „ECCSEL ERIC”.
   2.   Ključni dijelovi Statuta ECCSEL ERIC-a utvrđeni su u Prilogu.
   Članak 2.
   Ova je Odluka upućena Francuskoj Republici, Kraljevini Nizozemskoj, Kraljevini Norveškoj, Talijanskoj Republici i Ujedinjenoj Kraljevini Velike Britanije i Sjeverne Irske.
   
      Sastavljeno u Bruxellesu 9. lipnja 2017.
      
         
            Za Komisiju
         
         Carlos MOEDAS
         
            Član Komisije
         
      
   
   
      (1)  SL L 206, 8.8.2009., str. 1.
   
   
      (2)  Odluka Zajedničkog odbora EGP-a br. 72/2015 od 20. ožujka 2015. o izmjeni Protokola 31. uz Sporazum o EGP-u, o suradnji u posebnim područjima izvan četiriju sloboda (SL L 129, 19.5.2016., str. 85.).
   
      PRILOG
      
         KLJUČNI DIJELOVI STATUTA ECCSEL ERIC-a
      
      
         Sljedeći članci i stavci članaka Statuta ECCSEL ERIC-a ključni su dijelovi u skladu s člankom 6. stavkom 3. Uredbe (EZ) br. 723/2009
      
      1.   Zadaci i aktivnosti
      
      (članak 2. Statuta ECCSEL ERIC-a)
      
               
                  1.
               
               
                  ECCSEL ERIC uspostavlja raspoređenu istraživačku infrastrukturu na svjetskoj razini koja se osniva kao središnje čvorište zaduženo za koordinirane aktivnosti nekoliko objekata koji djeluju pod zajedničkom oznakom ECCSEL ERIC te upravlja njome.
                  
                              (a)
                           
                           
                              ECCSEL ERIC koordinira upotrebu istraživačkih objekata u raspoređenoj infrastrukturi te koordinira planove za njihovu modernizaciju i nova ulaganja. ECCSEL ERIC osigurava međunarodni otvoreni pristup infrastrukturi. ECCSEL ERIC nadalje, u okviru svojih mogućnosti i nadležnosti, podupire vlasnike istraživačkih objekata u naporima za poboljšanje funkcioniranja njihovih objekata te u naporima za njihovu modernizaciju i osnivanje novih objekata.
                           
                        
                              (b)
                           
                           
                              ECCSEL ERIC olakšava vrhunska eksperimentalna istraživanja o novim i poboljšanim tehnikama hvatanja, prijevoza i skladištenja CO2 kojima se predviđa komercijalno iskorištavanje do razdoblja od 2020. do 2030., odnosno nakon 2030. Opća skupština može u budućnosti odlučiti o proširenju aktivnosti ECCSEL ERIC-a u smjeru upotrebe CO2 (hvatanje, upotreba i skladištenje ugljika) povrh naprednog crpljenja nafte.
                           
                        
                              (c)
                           
                           
                              ECCSEL ERIC ne posjeduje istraživačke objekte niti njima upravlja. Opća skupština, međutim, može u budućnosti donijeti odluku da ECCSEL ERIC ulaže u vlastite objekte ili njima upravlja. U skladu s člankom 9. stavkom 2. točkom (a) članovi i promatrači koji ne žele sudjelovati u financiranju takvih objekata mogu se uzdržati od financiranja.
                           
                        
            
               
                  2.
               
               
                  ECCSEL ERIC omogućuje međunarodnoj istraživačkoj zajednici pristup objektima koji su potrebni za provođenje istraživanja u prioritetnim područjima. Time će ECCSEL ERIC pridonijeti pomicanju granica tehnološkog razvoja u odnosu na dosadašnja postignuća te na taj način ubrzati komercijalizaciju i primjenu hvatanja i skladištenja CO2. Tim poduhvatom ECCSEL ERIC pokreće i promiče istraživačke aktivnosti na najvišoj razini među znanstvenicima u području hvatanja i skladištenja CO2 u skladu s njegovim prioritetima. ECCSEL ERIC će sastaviti vrlo napredan inventar jedinstvenih istraživačkih objekata te osigurati pristup tim resursima (prvenstveno) europskoj zajednici u području hvatanja i skladištenja CO2, a i neeuropskim zajednicama u tom području.
               
            
               
                  3.
               
               
                  ECCSEL ERIC osniva se i radi na negospodarskoj osnovi.
               
            
               
                  4.
               
               
                  Ne dovodeći u pitanje osnovno načelo utvrđeno u članku 2. stavku 3., ECCSEL ERIC može obavljati ograničene gospodarske aktivnosti pod uvjetom da su one usko povezane s osnovnim zadacima ECCSEL ERIC-a te da ne ugrožavaju njihovo ispunjavanje.
               
            2.   Naziv, sjedište, adresa i radni jezik
      
      (članak 1. Statuta ECCSEL ERIC-a)
      
               
                  1.
               
               
                  Osniva se raspoređeni Konzorcij europskih istraživačkih infrastruktura naziva „Europski laboratorij za hvatanje i skladištenje ugljikova dioksida – Konzorcij europskih istraživačkih infrastruktura”, dalje u tekstu „ECCSEL ERIC”.
               
            
               
                  2.
               
               
                  ECCSEL ERIC ima svoje zakonsko sjedište u Trondheimu, Norveška.
               
            3.   Trajanje
      
      (članak 21. Statuta ECCSEL ERIC-a)
      ECCSEL ERIC osniva se na neodređeno vrijeme.
      4.   Likvidacija
      
      (članak 23. Statuta ECCSEL ERIC-a)
      
               
                  1.
               
               
                  Opća skupština može dvotrećinskom većinom donijeti odluku o likvidaciji ECCSEL ERIC-a.
               
            
               
                  2.
               
               
                  Bez nepotrebnog odlaganja, a u svakom slučaju u roku od deset dana nakon donošenja odluke o likvidaciji ECCSEL ERIC-a, ECCSEL ERIC obavješćuje Europsku komisiju o toj odluci.
               
            
               
                  3.
               
               
                  Sredstva preostala nakon otplate dugova ECCSEL ERIC-a raspodjeljuju se među članovima razmjerno njihovoj akumuliranoj godišnjoj članarini u ECCSEL ERIC-u kako je utvrđeno u Prilogu II. Statutu.
               
            
               
                  4.
               
               
                  Bez nepotrebnog odlaganja, a u svakom slučaju u roku od deset dana nakon završetka postupka likvidacije, ECCSEL ERIC o tome obavješćuje Europsku komisiju.
               
            
               
                  5.
               
               
                  ECCSEL ERIC prestaje postojati na dan kada Europska komisija objavi odgovarajuću obavijest u Službenom listu Europske unije.
               
            5.   Odgovornost
      
      (članak 13. Statuta ECCSEL ERIC-a)
      
               
                  1.
               
               
                  ECCSEL ERIC odgovoran je za svoje dugove.
               
            
               
                  2.
               
               
                  Članovi ne snose zajedničku odgovornost za dugove ECCSEL ERIC-a. Odgovornost članova za dugove ECCSEL ERIC-a ograničava se na njihove pojedinačne doprinose.
               
            
               
                  3.
               
               
                  ECCSEL ERIC poduzima odgovarajuće mjere osiguranja za pokriće specifičnih rizika za izgradnju i rad ECCSEL ERIC-a.
               
            6.   Politika pristupa
      
      (članak 18. Statuta ECCSEL ERIC-a)
      
               
                  1.
               
               
                  Znatan dio dostupnog vremena za istraživanje u svakom nacionalnom objektu koji sudjeluje u ECCSEL infrastrukturi mora se ponuditi međunarodnoj istraživačkoj zajednici. Opća skupština odvaja dio dostupnog vremena za pristup za istraživače iz država koje nisu članice ECCSEL ERIC-a.
               
            
               
                  2.
               
               
                  ECCSEL ERIC i vlasnici istraživačkih objekata sklapaju individualne sporazume o vremenu za istraživanje koje će se staviti na raspolaganje međunarodnoj istraživačkoj zajednici i uvjetima pristupa.
               
            
               
                  3.
               
               
                  Pristup objektima ECCSEL ERIC-a omogućuje se istraživačima, znanstvenicima i studentima. Odobravanje pristupa mora se temeljiti na natječaju i stručnoj ocjeni zahtjeva nakon pravednog i transparentnog postupka. Kriteriji su natječaja znanstvena izvrsnost i važnost u odnosu na strategije ECCSEL ERIC-a, kako je odlučila Opća skupština.
               
            
               
                  4.
               
               
                  Korisnici snose sve troškove pristupa i sve troškove povezane s materijalima uključujući uzorke i opremu koji pripadaju tim korisnicima. Troškovi pristupa temelje se na stopama koje se primjenjuju na svaki objekt ECCSEL ERIC-a.
               
            
               
                  5.
               
               
                  ECCSEL ERIC može uspostaviti sustav za provjeru i autorizaciju kojim se osigurava da se samo osobama koje su ovlaštene pristupiti objektu dopuste ulazak i korištenje. ECCSEL ERIC može odlučiti da se članovi i promatrači moraju pridržavati tog sustava kako bi se njihovim istraživačima omogućio pristup.
               
            
               
                  6.
               
               
                  Detaljna politika pristupa koja se primjenjuje na korisnike i koju je odobrila Opća skupština mora biti javno dostupna.
               
            7.   Koordinacijski odbor istraživačke infrastrukture, Znanstveni savjetodavni odbor i Savjetodavni odbor za etiku i okoliš
      
      (članak 11. Statuta ECCSEL ERIC-a)
      Znanstveni savjetodavni odbor:
      
                  (a)
               
               
                  Opća skupština imenuje neovisni Znanstveni savjetodavni odbor od najviše šest uglednih, neovisnih i iskusnih znanstvenika koji dolaze iz zemalja diljem svijeta. Imenovanje članova Odbora temelji se na prijedlozima Glavnog direktora, koji se savjetuje sa Znanstvenim savjetodavnim odborom i Koordinacijskim odborom istraživačke infrastrukture. Mandat članova Odbora traje tri godine. Ponovno imenovanje moguće je samo jedanput. Delegate Opće skupštine ne može se imenovati u taj Odbor.
               
            
                  (b)
               
               
                  Glavni direktor savjetuje se sa Znanstvenim savjetodavnim odborom barem jedanput godišnje o znanstvenoj kvaliteti usluga koje nudi ECCSEL ERIC, znanstvenim politikama organizacije, postupcima i budućim planovima.
               
            
                  (c)
               
               
                  Znanstveni savjetodavni odbor svake godine uz posredovanje Glavnog direktora podnosi pismeno izvješće Općoj skupštini o svojim aktivnostima. Glavni direktor podnosi izvješće Općoj skupštini zajedno sa svojim komentarima i mogućim preporukama.
               
            8.   Politika širenja podataka
      
      (članak 19. Statuta ECCSEL ERIC-a)
      
               
                  1.
               
               
                  Omogućuje se slobodan pristup rezultatima istraživanja i podacima ECCSEL ERIC-a u skladu s politikom širenja podataka koju je donijela Opća skupština. Rezultati istraživanja i podaci daju se zainteresiranim stranama bez naplate troškova, osim onih povezanih sa širenjem podataka. Za potrebe ove odredbe „rezultati istraživanja i podaci ECCSEL ERIC-a” znači rezultati istraživanja i podaci u području hvatanja i skladištenja ugljikova dioksida koje stvaraju vlasnici objekata koji sudjeluju u infrastrukturi ECCSEL ERIC-a.
               
            
               
                  2.
               
               
                  ECCSEL ERIC aktivno širi rezultate istraživanja ECCSEL ERIC-a u društvu kako bi ono moglo igrati aktivnu ulogu u razvoju politike i kontroli emisija ugljikova dioksida.
               
            
               
                  3.
               
               
                  ECCSEL ERIC promiče suradnju članova ECCSEL ERIC-a te rezultate suradnje, potiče istraživače na pokretanje novih i inovativnih projekata te, ako je primjereno, potiče istraživače na upotrebu rezultata ECCSEL ERIC-a u visokom obrazovanju.
               
            
               
                  4.
               
               
                  ECCSEL ERIC općenito potiče korisnike rezultata istraživanja ECCSEL ERIC-a da svoje rezultate učine javno dostupnima te od njih zahtijeva da u odgovarajućoj mjeri javno promiču pristup koji im je omogućen unutar ECCSEL ERIC-a.
               
            
               
                  5.
               
               
                  U okviru politike širenja podataka opisuju se različite ciljane skupine te se upotrebljava više kanala kako bi se doseglo ciljanu publiku. Doprinos ECCSEL ERIC-a priznaje se na odgovarajući način u svim publikacijama koje se bave rezultatima i znanjem stvorenima suradnjom s ECCSEL ERIC-om ili unutar njega.
               
            9.   Politika zaštite prava intelektualnog vlasništva
      
      (članak 20. Statuta ECCSEL ERIC-a)
      
               
                  1.
               
               
                  U skladu s ciljevima ovog Statuta, izraz „intelektualno vlasništvo” tumači se u skladu s člankom 2. Konvencije o osnivanju Svjetske organizacije za intelektualno vlasništvo potpisane 14. srpnja 1967.
               
            
               
                  2.
               
               
                  U odnosu na pitanja intelektualnog vlasništva, na odnose između članova primjenjuje se nacionalno zakonodavstvo zemalja članica kao i relevantna međunarodna pravila i propisi.
               
            
               
                  3.
               
               
                  Intelektualno vlasništvo koje članovi stave na raspolaganje ECCSEL ERIC-u ostaje vlasništvo izvornog nositelja prava intelektualnog vlasništva. Ako takvo vlasništvo potječe iz rada koji je financirao ECCSEL ERIC (izravni doprinos ili doprinos u naravi), intelektualno vlasništvo pripada ECCSEL ERIC-u, osim ako je dogovoreno da vlasništvo pripada članu koji ga je stvorio. Moguća ekonomska vrijednost pristupa koja premašuje plaćenu naknadu ne smatra se financiranjem projekta koje je omogućio ECCSEL ERIC.
               
            
               
                  4.
               
               
                  ECCSEL ERIC osigurava suglasnost korisnika s uvjetima kojima se uređuju pristup rezultatima i zaštita prava intelektualnog vlasništva nad rezultatima te postojanje odgovarajućih mjera sigurnosti u pogledu postupanja s pravima te pohrane rezultata i rukovanja njima.
               
            
               
                  5.
               
               
                  ECCSEL ERIC raspolaže mehanizmima za istraživanje navodnih narušavanja mjera sigurnosti i kršenja povjerljivosti istraživačkih podataka i informacija.
               
            
               
                  6.
               
               
                  ECCSEL ERIC pruža istraživačima smjernice kako bi se osiguralo da se istraživanja u kojima se upotrebljavaju materijali koje se učinilo dostupnima s pomoću ECCSEL ERIC-a provode u okviru kojim se poštuju prava vlasnika.
               
            
               
                  7.
               
               
                  Detaljna politika zaštite prava intelektualnog vlasništva koju je odobrila Opća skupština posebno se dogovara sa stranama koje upravljaju objektima koji sudjeluju u aktivnostima ECCSEL ERIC-a.
               
            10.   Zapošljavanje
      
      (članak 17. Statuta ECCSEL ERIC-a)
      
               
                  1.
               
               
                  ECCSEL ERIC poslodavac je koji pruža jednake mogućnosti. Postupci za odabir kandidata za radna mjesta u ECCSEL ERIC-u transparentni su, nediskriminirajući i njima se poštuju jednake mogućnosti.
               
            
               
                  2.
               
               
                  Ugovori o radu podliježu važećim zakonima i propisima zemlje u kojoj je osoblje zaposleno ili zakonima zemlje u kojoj se obavljaju aktivnosti ECCSEL ERIC-a. Slobodna radna mjesta u ECCSEL ERIC-u objavljuju se na međunarodnoj razini na primjeren način.
               
            
               
                  3.
               
               
                  Podložno zahtjevima nacionalnog zakonodavstva, svaki član u okviru svoje nadležnosti olakšava kretanje i boravak državljana zemalja članova koji su uključeni u zadatke ECCSEL ERIC-a te članova obitelji tih državljana.
               
            11.   Politika nabave i oslobođenje od plaćanja poreza
      
      (članak 16. Statuta ECCSEL ERIC-a)
      
               
                  1.
               
               
                  ECCSEL ERIC s kandidatima i ponuditeljima za nabavu postupa jednako i bez diskriminacije, bez obzira na to imaju li poslovni nastan u Europskoj uniji. U okviru politike nabave ECCSEL ERIC-a poštuju se načela transparentnosti, nediskriminacije i tržišnog natjecanja.
               
            
               
                  2.
               
               
                  Glavni direktor odgovoran je za sve nabave ECCSEL ERIC-a. Odluka o dodjeli ugovora za nabavu objavljuje se na primjeren način i sadržava puno obrazloženje. Glavna skupština donosi Provedbena pravila koja određuju sve potrebne pojedinosti o točnim postupcima i kriterijima za nabavu.
               
            
               
                  3.
               
               
                  Nabava koju provode članovi i promatrači za potrebe aktivnosti ECCSEL ERIC-a provodi se uzimajući u obzir potrebe ECCSEL ERIC-a, tehničke uvjete i specifikacije koje izdaju nadležna tijela.